# Datums skatāms laika zīmogā Nr. 3.4-3.1/2021/2414N\_\_\_\_\_\_\_\_\_\_\_\_\_\_\_\_\_\_

**Latvijas būvniecības padomes (LBP) ārpuskārtas sēdes**

PROTOKOLS

Tiešsaistē MS Teams (Ekonomikas ministrija)

plkst.15:00

Rīgā, 2021. gada 3.martā Nr.3

Sēdi vada: **Gints Miķelsons** - Latvijas Būvniecības padomes priekšsēdētājs, Latvijas būvuzņēmēju partnerības vadītājs

Sēdē piedalās

**Ekonomikas ministrija:**

**Jānis Vitenbergs –** ekonomikas ministrs;

**Ilze Beināre** – valsts sekretāra vietniece būvniecības un mājokļu jautājumos;

**Olga Feldmane** – Būvniecības politikas departamenta direktore;

**Andris Lazarevs** - Būvniecības politikas departamenta direktores vietnieks;

**Svetlana Mjakuškina –** Būvniecības valsts kontroles biroja direktore;

**Elita Rubesa-Voravko -** Stratēģiskās komunikācijas eksperts.

**Latvijas Būvniecības padome:**

**Andris Bērziņš -** Biedrības “Latvijas ceļu būvētājs” valdes priekšsēdētājs**,**

**Kaspars Bondars -** Latvijas Ģeotehniķu savienības valdes priekšsēdētājs;

**Artis Dzirkalis -** Latvijas būvinženieru savienības valdes loceklis;

**Pēteris Dzirkals** - Latvijas Elektroenerģētiķu un Energobūvnieku asociācijas (LEEA) valdes loceklis;

**Klāvs Grieze -** Satiksmes ministrijas, Autosatiksmes departamenta Autoceļu nodaļas vadītājs;

**Normunds Grinbergs -** Latvijas Būvnieku asociācijas prezidents;

**Leonīds Jākobsons -** Būvmateriālu ražotāju asociācijas izpilddirektors;

**Ināra Laube -** Latvijas siltuma, gāzes un ūdens tehnoloģijas inženieru savienības (LSGŪTIS) valdes priekšsēdētāja vietniece;

**Ilmārs Leikums -** Latvijas būvinspektoru un būvuzraugu asociācija, LBS izpilddirektors;

**Ervīns Timofējevs -** Latvijas arhitektu savienības biedrs;

**Normunds Tirāns -** Latvijas Būvkonstrukciju projektētāju asociācijas valdes priekšsēdētājs;

**Gunārs Valinks** - Latvijas Inženierkonsultantu asociācijas valdes loceklis;

**Dainis Ģēģers -** LSGŪTIS Būvspeciālistu sertificēšanas centra vadītājs;

**Gunārs Valdmanis** – LEEA izpilddirektors;

**Raimonds Eizenšmits** - Latvijas būvinženieru savienība;

**Monta Berga** - Biedrība “Latvijas Ceļu būvētājs”.

Protokolē: **Inese Rostoka** - Būvniecības politikas departamenta vecākā eksperte.

**Darba kārtībā:**

1. Ekonomikas ministra Jāņa Vitenberga ievadvārdi.

2. Latvijas Būvniecības padomes prioritāro uzdevumu plāns 2021.gadam, būvniecības nozares stratēģisko mērķu sasniegšanai. Prezentē Gints Miķelsons.

3. Vārds Padomes dalīborganizācijām par viņu prioritārajiem jautājumiem.

4. Diskusija par izvirzītajām prioritātēm.

5. Kopsavilkums.

Sēdi sāk plkst.15.05

**Lietotie saīsinājumi**

BVKB – Būvniecības valsts kontroles birojs

EM – Ekonomikas ministrija

ES – Eiropas Savienība

FIDIC - the International Federation of Consulting Engineers

FM – Finanšu ministrija

IUB – Iepirkumu uzraudzības birojs

IZM – Izglītības un zinātnes ministrija

LAS – Latvijas Arhitektu savienība

LBN – Latvijas būvnormatīvs

LKI - Latvijas kvalifikāciju ietvarstruktūra

LSGŪTIS – Latvijas Siltuma, Gāzes un Ūdens tehnoloģijas inženieru savienība

LVS – Latvijas valsts standarts

MK - Ministru kabinets

PIL – Publisko iepirkumu likums

VARAM – Vides aizsardzības un reģionālās attīstības ministrija

VBN – Ministru kabineta noteikumi Nr.500 “Vispārīgie būvnoteikumi”

**G.Miķelsons –** Padome aicināja ekonomikas ministru uz dialogu ar mērķi satikties un vienoties par kopīgu rāmi 2021.gadam, saprast, kas abām pusēm svarīgi, kā arī uzlabot savstarpēju dialogu un fokusēties uz redzamiem rezultātiem, kas kopumā nozarē varētu kaut ko mainīt.

**Ekonomikas ministra Jāņa Vitenberga ievadvārdi.**

Ministrs pateicas Būvniecības nozarei, norādot, ka iepriekšējais gads gan ministrijai, gan visai tautsaimniecībai ir bijis tāds turbulences gads. Stāsti ir dažādi, kādam ir gājis labāk, bet ir nozares kurām iet ļoti slikti, tāpēc fokuss un resursi no ministrijas puses ir ticis vērsts, lai palīdzētu ar dažādiem mehānismiem šīm nozarēm un tās saglabātu, lai pēc Covid-19 nepaliktu tuksnesis.

Tas kā būvniecības nozare ir performējusi ir labi. Nozare sarunās vienmēr rada iespaidu, ka nav labi, un varētu būt labāk, bet par spīti smagajiem apstākļiem, nozarē ir bijis pat apjoma pieaugums.

Tas kas notiek valdības sarunās: būs pasūtījumi no publiskā sektora. FM liek kopā augstas gatavības projektus, gribētu saņemt nozares viedokli un zināt, kā tas izskatīsies. Tiklīdz parādās pasūtījumi Būvniecības nozarei vai lieli projekti, tā ir iebildumi, ka būs pārkaršanas riski. Bija EM ziņojums valdībā, kur norādījām uz to, ka – būvniecības nozarei dodiet tik būvēt un nozare tiks galā. Cer, ka tā arī būs.

Esam sākuši ar protekcionismu un vietējo ražotāju atbalstu, ar publisko iepirkumu palīdzību. Izmantosim to, ka ministrijā ir sākusi strādāt ilggadējā IUB vadītāja Gailes kundze. Tur arī gribēsim jūsu palīdzību. Arī citas valstis savus ražotājus atbalsta ar legāliem ieročiem, lai ražotāji būtu būt konkurētspējīgi un vairāk nauda paliek vietējā ekonomikā. Šajā jautājumā tiek gaidīts atbalsts no nozares un priekšlikumi, kā ministrija var palīdzē. Svarīgi, lai man kā ministram būtu atbalsts no nozares.

Būvniecības nozare būs tā, kas realizēs augstas gatavības projektus. Bezdarba rādītāji valstī turpina pieaugt un pavasara sezonā Būvniecības nozare ir tā, kas uzsūc šos cilvēkus un palīdz mazināt bezdarba aspektu, tur sadarbība būs vajadzīga.

Interesētu arī *Rail Baltica* projekts, kas valstij ir gadsimta projekts, tāpēc gribētu zināt, vai nozarei ir kādi jautājumi un aizķeršanās, vai nepieciešams no ministrijas puses iesaistīties un palīdzēt. Būs papildus līdzekļi ceļu būvei un infrastruktūras objektiem, bet nozarei ir jābūt gatavai paņemt to pretī.

**G.Miķelsons** gandarīts, ka runājot par publisko pasūtījumu, tas ir materializējies praktiskā formā. Padome ir rakstījusi FM, skaidrojot par to, kādu apjomu nozare var realizēt 2021/2022. Saskaitot papildus investīciju apjomus kopā: valsts ceļi, civilo būvniecību un pašvaldību finanšu programmas, kopējā summa ir aptuveni tāda, kādu esam aicinājuši definēt kā papildus publisko investīciju apjoms.

**Latvijas Būvniecības padomes prioritāro uzdevumu plāns 2021.gadam, būvniecības nozares stratēģisko mērķu 2024.gadam sasniegšanai.**

**G.Miķelsons** prezentē Padomes prioritātes 2021.gadam (prezentācija pielikumā).

Prezentē kopējos Latvijas būvniecības nozares mērķus 2024.gadam un atskatās uz iepriekšējā periodā sasniegto.

**Būvniecības padomes 2021.gada prioritātes**

1. Būvniecības regulējuma pilnveidošana
2. Būvspeciālistu sertificēšanas sistēmas pilnveidošana
3. Publisko iepirkumu sistēmas pilnveidošana
4. Zaļās būvniecības sistēmas izveide
5. Būvpadomes reforma

**G.Miķelsons** skaidro iemeslus, kāpēc izvēlētas konkrētās prioritātes.

Prioritārie mērķi sadalās Darba grupās, kurām katrai ir savs atbildīgais. Padome turpinās tikties 1x mēnesī un ierosina, ka vasarā varētu tikties un paskatīties uz starprezultātu. Rudenī tikties vēlreiz, lai apkopotu sasniegtos rezultātus. Negribētu, lai ir valsts pārvalde, kura virza problēmas un nozare skatās, gribētu strādāt kopā, veidot sadarbības modeli.

**J.Vitenbergs** norādam, ka vasarā vēlētos redzēt, kā virzāsBūvniecības regulējuma pilnveidošana, bet šobrīd gribētu dzirdēt, kā nozare jūtas.

**Padomes dalīborganizācijas par viņu prioritārajiem jautājumiem**.

**E.Timofējevs** norāda, ka arhitektiem šis ir pārdzīvošanas laiks. COVID situācijā arhitektiem nav kāda viena konkrēta "vājā punkta". Atzīmē, ka pēdējā gada laikā sadarbība starp nozari un EM kļuvusi daudz racionālāka no abām pusēm. Šobrīd nozarei un ministrijai galvenais ir vienoties par *ceļa karti*, lai abas puses saprastu kāds ir konsolidētais redzējums uz nozares attīstību, un tikai tad turpināt darbu pie grozījumiem normatīvajā regulējumā.  Atzīmējams ka atsevišķas *ceļa kartes* tēzes EM *de fakto* ir pieņēmusi un tās jau ir ietvertas aktuālajos normatīvo aktu grozījumos - šo grozījumu virzību nozare atbalsta, taču atkārtoti uzsver vienota EM un nozares redzējuma uz nozares attīstību nepieciešamību.

**N.Tirāns** informē, ka konstruktori strādā intensīvi, darba daudz. Piekrīt, ka ļoti vajadzētu kopīgi vienoties par *ceļa karti*, tad būtu tikai rutīna lai sakārtotu regulējumu.

**D.Ģēģers** pastāsta, kas attiecas uz LSGŪTIS speciālistiem, ir liels darba lauks, jo mainās pašas inženiersistēmas. Visas inženiersistēmas tāmēs ieņem pat 50% no būvju vērtības. Patreiz notiek augstskolu programmu akreditācija, cenšamies panākt programmu pilnveidošanu. Uzskata, ka jātuvinās ar IZM, jo IZM tautsaimniecības nodrošināšana ar speciālistiem nav pirmajā vietā, uzsvars tiek likts uz zinātni.

Otra problēma, kas jārisina: ar 01.04.2021. jāstājas spēkā jaunai apvienotai ēku energosertifikācijas kārtībai un ēku energoaprēķinu metodēm. Bez energoefektivitātes aprēķiniem un energosertifikātiem nevaram nevienu ēku nodot ekspluatācijā, arī esošās ēkas ir jāsertificē.

Kopā ar EM un LVS izdarīts daudz, ir sagatavoti nacionālo pielikumi ES standartiem, izstrādāts normatīvais regulējums, pie kura vēl ir jāstrādā.

Tomēr tiem objektiem, kas tiks būvēti ar ES fondu piesaisti būs nepieciešams energosertifikāts, bet no 1.aprīļa nebūs instrumenta ar ko strādāt.

**Ir nepieciešams energoaprēķinu programmatūras nodrošinājums, tāpēc lūgums EM atrast iespēju izsludināt iepirkumu programmatūras izstrādei, jo šādas programmatūras neesamība varētu kavēt ES fondu līdzekļu izmantošanu.**

**A.Dzirkalis** runājot par ekspertīzēm, tas ir sensitīvs jautājums, kas ir eksperti un kādas ir to atbildības, pie tā strādājam darba grupās.

Piekrīt par *ceļa karti*, jo nozare neredz kopējo ainu. Visi normatīvi tiek vērti vaļā un mainīti, tiem kas strādā ir grūti aptvert visas izmaiņas un grūti pielāgoties.

Svarīgas ir sertifikācijas lietas, saistībā ar MK noteikumiem Nr.169[[1]](#footnote-1). Ir atvērta diskusija par sertifikāta kompetenču sadali par līmeņiem. Jautājums jau ir sens un prieks, ka saruna ir sākusies, tas ļautu vairāk strādāt mazāk kvalificētiem specialistiem pie vienkāršākiem objektiem, ļaujot kvalificētākiem speciālistiem strādāt pie augstas atbildības objektiem.

**Satrauc BIM, augstu novērtē EM paveikto: normatīvie akti, visas apmācības, bet situācija tirgū ir nepietiekama, realitātē cilvēki un resursi netiek līdzi. Reāli nav cilvēku, ko iesaistīt BIM projektos, trūkst pieredzes un kompetences.**

**Par ilgtspējības lietām, viss labi izklausās, bet ar kompetencēm ir pašvaki un mums nav iespējas tās iegūt, jo mūsu vērtētājiem nav iespējas tikt pie vērtēšanas starptautiskos investīciju projektos. Tas nav publiskais iepirkums.**

**N.Grinbergs** uzsver trīs lietas: 1. nodarbinātie – vairākus gadus tiek runāts par minimālajām prasībām Būvniecības nozarē nodarbinātam darba spēkam, bet nekas netiek risināts.

2. Pieskaroties izglītībai, Būvniecības nozare ir tā, kas pieprasa un izglītības sistēma sagatavo speciālistus, bet bieži izglītības sistēma darbojas atrauti no nozares. Tagad, kad sākam aktualizēt augstākās izglītības jomu, profesiju standartu sakārtošanu, nozarei būs jānodefinē prasības izglītības sistēmai.

3. **Ņemot vērā garo prioritāro uzdevumu sarakstu, redzams, ka ir daudz nesakārtotas lietas, kas gadiem netiek risinātas. Ir sajūta, ka augstākā līmenī Būvniecības nozare netiek pārstāvēta. Saprot, ka ministram ir arī citas nozares un citas problēmas, bet daudzas lietas, kas nozarei svarīgas netiek risinātas. Ir sajūta, ka augstākā līmenī iestrēgst un nevirzās uz priekšu.**

**K.Bondars** varētu teikt, ka starptautiskais pasūtītājs *Rail Baltica* ir devis lielu ieguldījumu ģeotehnikas nozarē. Esam izveidojuši divu paralēlas pakalpojumu plūsmas: parastie darbi, kas apkalpo iekšējo pasūtījumu un starptautiskais pasūtītājs, kas prasa augstāku kvalifikāciju. Daļu no saviem speciālistiem esam uztrenējuši augstākā kvalifikācijas līmenī. Esam labi nodrošināti ar izpētes darbiem.

Savienība strādā pie ģeotehnikas speciālistu profesiju standartiem un izglītības lietām.

**Vēsturiskā lieta, par dabas resursu izpētes licencēm un VARAM iesaisti procesā, kas rada nesaskaņas tirgū. Cer, ka EM pieķersies ģeotehniskās izpētes LBN izstrādei, iekļaujot to savu darbu sarakstā un ģeotehnikas specialistu izglītībai.**

**P.Dzirkals** informē, ka uzņēmēju sajūtas ir sliktas, jo jūtas kā zemāki subjekti un pauž viedokli par dubultiem standartiem. Piem.: uzņēmējs tiek sodīts un reizēm pat ļoti smagi par termiņu neievērošanu, bet BVKB var pusotru mēnesi neatbildēt uz vēstulēm un nekādu sodu nesaņem, kaut gan likumā skaidri noteikti atbilžu sniegšanas termiņi.

**Aicina PIL ietvaros neiet populisma pavadā un neieviest likumā kritērijus, kas ir subjektīvi. Neiekļaut punktus, ko nevar izmērīt, kā piem.: reputāciju u.c.**

**L.Jākobsons** informē, ka būvmateriālu ražotāji aizvadīto gadu pabeidza bez ievērojama krituma, kas bija panākts strādājot uz eksportu un investējot attīstībā (~40 milj. EUR). Plānots, ka investīcijas turpināsies arī šajā gadā (~34 milj. EUR, uzņēmuma SCHWENK – Latvija ražotnēs).

Izveidojusies sadarbība ar *Rail Baltica.* Izveidojām darba grupas un vienu reizi mēnesī saskaņojam jautājumus par ražošanas attīstību, atbilstoši prasībām, ko izvirza *Rail Baltica* noteikumi.

Traucē izejvielu piegāžu kavēšanās, kas bremzē attīstību. Pieaugušas metāla cenas, kas gan kavē ražošanu, gan palielina izmaksas.

**Kavējas MK noteikumi Nr.395[[2]](#footnote-2), kas ir atbalsts lielajiem elektroenerģijas patērētājiem, tie bija jāsaskaņo ar ES komisiju. Saskaņojums vēl nav panākts.**

**A.Bērziņš** norāda, ka ceļu nozarē situācija stabila, izņemot stresu, ka gada beigās nav zināms, kas notiks nākamajā gadā. Tas velkas jau ilgus gadus, tas nerada stabilitāti, tas neveicina investīcijas nozarē un personālā. Pasūtītāju ir daudz: valsts un pašvaldības, bet nav nevienas vietas, kur varētu paskatīties kādi plāni būs vidējā termiņā tuvākajiem gadiem. Pateicoties Covid-19, nozarē ir darbs, nebija ES fondu naudas, bet valsts neko nefinansēja. Covid-19 ceļu nozari izglāba. **Kopumā nozare skatās optimistiski, bet uzskata par pienākumu un gribētu saasināt problēmu - vidēja termiņa plānošanas dokumenta trūkumu Būvniecības nozarei** **valsts līmenī.**

**G.Valinks** piekrīt kolēģiem par *ceļa karti*, vēlas atgādināt par inženierkonsultanta definīciju, kā arī par tipveida līgumiem. Vajadzētu vairāk runāt par būvprojektu kvalitāti, ekspertīzi un ugunsdrošību.

**Saistībā ar *Rail Baltica* ir daudz līgumu, kur tiek prasīta FIDIC pieredze. Mūsu speciālisti nevar startēt, jo iepriekš mūsu iepirkumos to neesam prasījuši. Tāpat tiek prasīta arī inženierkonsultanta pieredze, kur mūsu speciālisti nevar kvalificēties.**

**G.Miķelsons** rezumē, šogad papildus investīcijas būs, darbs būs. Daudz jāstrādā pie prioritātēm.

Tuvākā periodā esam gatavi runāt par drošu būvniecību. Ja situācija eskalēsies, esam gatavi noprezentēt, kā redzam drošības aspektus būvniecībā.

**J.Vitenbergs** pateicas Padomei par operatīvo viedokļu sniegšanu. Pievēršas N.Grinberga teiktajam, ka Būvniecības nozare nav pārstāvēta augstākā līmenī un aicina atsūtīt informāciju par tiem blokiem, kas nav ilgāku laiku kustināti.

**Diskusija par izvirzītajām prioritātēm.**

**O.Feldmane** vēršas pie N.Grinberga ar jautājumu, ka gribētu zināt, kur Padomes apstiprinātajās prioritātēs ir darbinieku kvalifikācijas. EM prasīja novembrī, decembrī, kādas būs Padomes prioritātes 2021.gadā, lai ministrija var sastādīt savu plānu un būtu skaidrs, ko Padome gaida no ministrijas. Arī iepriekšējos gados tas nebija. Nevar pārmest par jautājumiem, kas nav apstiprināti no Padomes puses.

**N.Grinbergs** norāda, ka ir gadiem runājis par strādnieku kvalifikācijas jautājumiem, nekas netiek darīts, minimālās kvalifikācijas prasības netiek noteiktas. Ja jautājums netiek risināts, var runāt par sekām būvniecībā ilgtermiņā. Neesam prioritātēs ielikuši, bet tas, ka šis jaut ir sens un nekustās, ir taisnība.

**O.Feldmane** iebilst, ka katrai organizācijai ir savas prioritātes, ja Padome neieliek prioritātēs, tad ministrijā pie tā netiks strādāts, tāpēc EM grib dzirdēt kopējo Padomes viedokli un vienoties par konkrētiem uzdevumiem.

**G.Miķelsons** norāda, ka Prioritātes ir vairākas, bet nevar noteikt 15 prioritātes. Liek saprast, ka nekur šis jautājums nepazudīs, tikai jāsaprot kā to virzīt.

**I.Beināre** atbalsta O.Feldmanes nostāju un Padomes izvirzītās prioritātes un norāda, ka resursi ministrijā ir ierobežoti un katras organizācijas vēlmju sarakstu izpildīt nav iespējams, tāpēc ir Padome, ir prioritātes un darba plāns. Aicina vienoties par konkrētām lietām, kuras jāizdara, lai abām pusēm būtu padarīta darba sajūta.

Piekrīt, ka primārais ir *ceļa karte*, lai pie tās varētu turēties normatīvā regulējuma izstrādes procesā.

Attiecībā uz biežajiem normatīvā regulējuma grozījumiem, aicina sanākt kopā ar nozari un vienoties par regularitāti, kā procesu labāk organizēt.

**E.Timofējevs** - ņemot vērā Eiropas pieredzi un kontekstā ar EM ierobežotajiem resursiem, aicina atbalstīt nozares pašpārvaldes attīstību. LAS pieredze rāda, ka sertificēšanas iestādes var to izdarīt, bez norādījumiem un striktas kontroles no ārpuses. Aicina dot tiesības un prasīt atbildību un nozare pati sevi sakārtos. Iespējams kļūdas būs, bet nekas nav bez kļūdām. Gan Eiropas, gan LAS pieredze rāda ka pašpārvalde nav nekas kaitīgs, ja ar to tiek saprastas ne tikai tiesības, bet arī liela atbildība. Tas pats attiecas arī uz VUGD, šā brīža pienākumu būvniecības segmentā, nodošanu sertificētu speciālistu atbildībā.

**O.Feldmane** informē pa daļēju uzvaru tiesā, saistībā ar LAS lēmumu par parakstu tirgošanu.

Gribētu zināt kā organizēt darbu, vai apturam regulējuma izstrādi pirms vienošanās par *ceļa karti*. Sākumā prioritātēs nosaucat regulējumu, kas vitāli svarīgs un tūlīt sakāt, ka nepieciešama *ceļa karte*. Vajadzētu satikties un vienoties par turpmāko rīcību.

**G.Miķelsons** piekrīt, ka pareizāk būtu satikties, izrunāt un vienoties par būvniecības regulējuma attīstības jautājumu *ceļa karti,* jo neuzskata, ka paralēli likumam un MK noteikumiem būtu jāveido vēl kāds jauns dokuments, kas nosaka regulējuma izstrādi detalizācijā. Kad Padomē varētu vienoties par *ceļa karti*, tad vērt vaļā VBN grozījumus un turpināt precizēt būvniecības procesu un pušu atbildības.

**Padomes** diskusija par to, ka trūkst kvalificētu BIM speciālistu, kas varētu startēt starptautiskos projektos, nav cilvēku kas to dara.

**O.Feldmane** informē, ka LBS strādājot pie būvinženieru profesiju standartiem, BIM nav iekļāvuši. Kamēr Padome runā vispārīgi, katrs to saprot atšķirīgi, bet sanākot kopā pārmet ministrijai. EM nav skaidrs ko darīt, jo visu laiku ir slikti, lielākā problēma ir tā, ka paši nesaprotat ko gribat.

**D.Ģēģers** izsaka priekšlikumu profesijas standartos iekļaut frāzi: “izmantojot mūsdienīgus informācijas tehnoloģiju risinājumus, tajā skaitā būves informācijas modelēšanas rīkus (BIM)”.

**N.Grinbergs** piekrīt, ka pazīmes liecina, ka profesiju standarts uzrakstīts vakardienai nevis rītdienai. Tādu profesiju standartu nevaram laist tālāk.

**N.Tirāns** izsaka iebildumus par LBS izstrādātajiem būvinženiera profesiju standartiem un norāda, ka lielākā problēma ir profesiju karte uz ko, O.Feldmane atgādina, ka pagājušajā gadā, kad ministrija gribēja izsludināt iepirkumu par Būvniecības profesiju kartes pārskatīšanu 5. -7.LKI līmenim, nozare iebilda, sakot, ka viss ir kārtībā.

**E.Timofējevs** atgriežoties pie *ceļa karte*s piebilst - kopš *ceļa kartes* izstrādāšanas ir pagājis jau gads, bet nav EM saņemtas atbildes par to, ko EM pieņem *ceļa kartē*, ko nē. Līdz tam kamēr nozare un EM nav vienojušies par *ceļa kartes* galīgo redakciju un nebūs notikusi vienošanās par kopīgu nozares regulējuma attīstības scenāriju, izmaiņas normatīvajā regulējumā būs haotiskas un grūti virzāmas.

**O.Feldmane** piekrīt, ka šis jautājums ir jāatrisina un ierosina nākamajā nedēļā tikties un izrunāt jautājumu par *ceļa karti.*

**G.Miķelsons** piekrīt jautājuma aktualitātei, jo uzskata, ka nākamajā reizē tiekoties ar ministru, šim jautājumam ir jābūt atrisinātam.

**Kopsavilkums**.

**Būvniecības nozares prioritārie jautājumi Ekonomikas ministrijai un ministram**

* **EM atrast iespēju izsludināt iepirkumu Energoefektivitātes aprēķinu programmatūras izstrādei,** jo šādas programmatūras trūkums varētu apgrūtināt energoauditoru darbu un kavētu ES fondu līdzekļu izmantošanu.

* **Publiskais iepirkums**

Neraugoties uz izvirzītajiem EM mērķiem un Padomes prioritātēm, nozari satrauc tas, ka publiskajā iepirkumā netiek izvirzītas tādas prasības, kas dotu iespējas Latvijas būvspeciālistiem praktizēties un iegūt augstāku kvalifikāciju, lai varētu startēt lielajos starptautiskajos investīciju projektos (BIM, būvju ilgtspējas novērtēšana, inženierkonsultanti (FIDIC inženieri)).

Padome aicina PIL ietvaros neieviest likumā kritērijus, kas ir subjektīvi. Likumā neiekļaut punktus, ko nevar izmērīt, kā piem.: reputāciju u.c.

* **Normatīvais regulējums**
* Kavējas MK noteikumi Nr.395[[3]](#footnote-3), kas ir atbalsts lielajiem elektroenerģijas patērētājiem, kas jāsaskaņo ar ES komisiju.
* Ģeotehniskās izpētes LBN izstrāde, kas saistīts ar dabas resursu izpētes licencēm un VARAM iesaisti procesā, kas rada nesaskaņas tirgū.

**Padome nolemj:**

1. Nākamo tikšanos ar ekonomikas ministru plānot pēc 3 mēnešiem, tikšanās tēma – normatīvā regulējuma virzība.
2. Normatīvā regulējuma izstrādes *ceļa karti* noteikt kā prioritāru normatīvā regulējuma izstrādē, Padomei un EM tikties, lai vienotos par *ceļa karti.*
3. Attiecībā uz biežajiem normatīvā regulējuma grozījumiem organizēt kopīgu sanāksmi, lai vienotos par regularitāti, kā procesu labāk organizēt.

Sēdi slēdz 16:11

Padomes priekšsēdētājs G.Miķelsons

ŠIS DOKUMENTS IR PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

Protokolu sagatavoja I.Rostoka

1. Ministru kabineta 20.03.2018. noteikumi Nr. 169 “Būvspeciālistu kompetences novērtēšanas un patstāvīgās prakses uzraudzības noteikumi” [↑](#footnote-ref-1)
2. Ministru kabineta 14.07.2015. noteikumi Nr. 395” Kārtība, kādā energoietilpīgi apstrādes rūpniecības uzņēmumi iegūst tiesības uz samazinātu līdzdalību obligātā iepirkuma komponentes maksājumam”. [↑](#footnote-ref-2)
3. Ministru kabineta 14.07.2015. noteikumi Nr. 395” Kārtība, kādā energoietilpīgi apstrādes rūpniecības uzņēmumi iegūst tiesības uz samazinātu līdzdalību obligātā iepirkuma komponentes maksājumam”. [↑](#footnote-ref-3)